 NA RICHARD MUNGUTI WAKENYA sasa wataanza kuumia baada ya Mahakama ya Rufaa kuruhusu serikali itoze ushuru mpya huku kesi ya Seneta wa Busia Okiya Omtatah ikiendelea.  Kutokana na agizo hili la majaji Mohammed Warsame, Kathurima M’Inoti na Hellen Omondi, sasa wafanyakazi watalipa ushuru maradufu. Majaji hao walifutilia mbali agizo la Jaji Mugure Thande la Juni 30, 2023 lililositisha kutekelezwa kwa Sheria ya Fedha ya 2023 hadi pale uamuzi wa kesi 12 zilizowasilishwa na Omtatah na walalamishi wengine sizikizwe na kuamuliwa. Hadi kufikia pale majaji David Majanja, Christine Meoli na Lawrence Mugambi watakapotoa uamuzi wao, Wakenya wataendelea kulipa kodi hii mpya. Agizo la kusitisha utekelezaji wa sheria hii liliwapa afueni wananchi wanaoathiriwa na gharama ya juu ya maisha. Baadhi ya kodi mpya zitakazolipwa na Wakenya ni Makato ya Nyumba ya asilimia 1.5 kwa mishahara ya wafanyakazi, ushuru wa ziada (VAT) kwa bidhaa za mafuta (petroli, dizeli na mafuta-taa) kutoka asilimia nane hadi 16. Ushuru mwingine utakaotozwa ni ule wa kuuza bidhaa nje na uwekezaji. Kwa mujibu wa Waziri wa Fedha, Prof Njuguna Ndung’u, bidhaa ambazo hazitalipiwa ushuru zaidi ni bidhaa zinazouzwa katika Jumuia ya Afrika Mashariki. Wanaolipwa mshahara unaozidi Sh500,000 watakuwa wanalipa ushuru (PAYE) wa asilimia 32.5. Ushuru mwingine ulioongezwa kwa asili mia tatu ni ule wa jumla ya mapato ya biashara mbalimbali kwa mwaka mmoja kwa wafanyabiashara. Katika uamuzi huo wa Mahakama ya Rufaa majaji hao walisema, uamuzi huo wa Mahakama Kuu wa kusitisha kutekelezwa kwa Sheria ya Fedha ulilemaza utaratibu wa kukusanya pesa za kugharimia mahitaji mbalimbali kama vile ulipaji wa mishahara ya watumishi wa umma. Katika rufaa aliyowasilisha Prof Ndung’u alisema kufuatia agizo hilo la mahakama kuu kusitisha ukusanyaji kodi mpya, serikali imekuwa ikipoteza Sh500 milioni kwa siku. Prof Ndung’u alieleza majaji hao; Warsame, M’Inoti na Omondi, kwamba serikali itapoteza Sh211bilioni kila mwaka iwapo ushuru huo mpya hautatekelezwa. Majaji hao watatu waliondoa agizo hilo la mahakama kuu la kuharamisha sheria hiyo iliyotiwa saini na Rais William Ruto mnamo Juni 26 hadi pale rufaa ya Prof Ndung’u itakaposikizwa na kuamuliwa. Waziri huyo wa Fedha aliwaeleza majaji hao wa mahakama ya rufaa kwamba agizo hilo la mahakama kuu limelemaza shughuli za serikali za kulipa madeni ya kigeni ambayo sasa yamefika Sh9.6trilioni. Pia Majaji Warsame, M’Inoti na Omondi walielezwa, serikali itapata ugumu wa kulipa mishahara ya watumishi wa umma kama vile wanajeshi na maafisa wa idara ya mahakama, wakiwemo majaji. Prof Ndung’u aliwaambia majaji hao agizo hilo la kuharamisha sheria hiyo limebana Serikali ya Kenya Kwanza kutekeleza bajeti ya 2023/24 katika ufadhili wa miradi ya maendeleo. “Ikiwa bajeti ya 2023/24 haitatekelezwa, basi miradi mingi ya maendeleo itakwama,” Prof Ndung’u alieleza majaji hao kupitia kwa mwanasheria mkuu Justin Muturi. Wakitoa uamuzi wao majaji Warsame, M’Inoti na Omondi walisema,“Hatuna tashwishi akilini mwetu kwamba sheria za ukusanyaji ushuru na ya matumizi zinaenda sambamba. Lazima pesa zikusanywe kabla ya kutumika.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  